በጋምቤላ ንፁሃን ዜጎች ላይ ጭፍጨፋ በፈፀሙ ታጣቂዎች ላይ እርምጃ እየተወሰደ መሆኑን ጠቅላይ ሚንስትር ኃይለማርያም ገለፁ
-የኢፌዴሪ  መከላከያ ሠራዊት ከትናንት በስቲያ ምሽት በጋምቤላ ክልል ኑዌር ዞን በሚገኙ ሶስት ወረዳዎች ሰርጎ በመግባት ጥቃት በፈጸሙት የታጣቂ  ቡድኖች ላይ እርምጃ እየወሰደ መሆኑን  ጠቅላይ ሚንስትር ኃይለማርያም ተናገሩ ።ከደቡብ ሱዳን የሙርሌ ጎሳ አባላት የሆኑት ታጣቂዎች 208 እናቶች እና ህፃንትን መግደላቸውን እና 102 ህፃንትን አግተው መውሰዳቸውን ነው የኢፌዴሪ ጠቅላይ ሚኒስትር ኃይለማርያም ደሳለኝ የተናገሩት።የኢፌዴሪ መንግስትም በዚህ ሁኔታ እጅጉን ያዘነ መሆኑን ገልፀዋል።የመከላከያ ሰራዊት ቦታው በመድረስ እነዚህ ታጣቂ ኃይሎች የገቡበት ገብቶ የተነጠቁ ህፃናቶችን ያለ አንዳች ቅድመ ሁኔታ እንዲመለሱ ለማድረግ እርምጃ በመውሰድ ላይ መሆኑን አስታውቀዋል።እስካሁንም በርካታ ታጣቂዎች መገደላቸውንም በማመልከት ውጤቱ በቀጣይ የሚገለፅ ይሆናል ብለዋል።ለተጎዱ ዜጎች አስፈላጊውን ድጋፍ ለማድረግም መንግስት እየተዘጋጀ መሆንኑ ነው የጠቆሙት።ከዚህ በፊት መሰል ታጣቂዎች በጋምቤላ ክልል የኢትዮጵያን  ድንበር አቋርጠው በመግባት በህፃናት እና ከብት ዘረፋ ላይ ሲሰማሩ እንደነበር ያስታወሱት አቶ ኃአሁን የፈፀሙት ግን የጥቃት መጠኑ ከፍ ያለ መሆኑን አንስተዋል።በዚሁ ድርጊት ውስጥ የደቡብ ሱዳን መንግስትም ሆነ ከዚሁ መንግስት ጋር የትጥቅ ትግል ሲያደርግ የነበረው ቡድን እጃቸው እንደሌለበት መንግስት ማረጋገጡን ነው የገለፁት።መንግስት ከደቡብ ሱዳን መንግስት እና ከሚመለከታቸው አካላት ጋር እየተወያየ መሆኑን እና ዜጎቻችን ላይ ለደረሰው በደል አስፈላጊው እርምጃ እንዲወሰድ አበክሮ ይሠራል ብለዋል።ጥቃቱ በተለያየ ጊዜ መልክ እየቀየር የሚመጣ በመሆኑ የደቡብ ሱዳን መንግስት ዜጎቹን እንዲያሳርፍ እና አስፈላጊውን ቁጥጥር እንዲያደርግ መንግስት በጋራ እንደሚሠራም ነው ያስታወቁት።በትጥቅ የሚዋጉትን እነዚህ ታጣቂዎች ለመፋለም እና ህገ ወጥነትን ለመከላከል አካባቢው ድረስ ሄዶ የጋራ ኦፕሬሽን ለማድረግም የኢፌዴሪ መንግስት ንግግር እያደረገ መሆኑንም አመልክተዋል።( ኤፍቢሲ)